ORDE do 20 de marzo de 2007 pola que se regula o procedemento de adxudicación de prazas para fillas/os do persoal dos servizos centrais da Xunta de Galicia, na escola infantil 0-3 de Vite de Santiago de Compostela, dependente da Vicepresidencia da Igualdade e do Benestar, e do persoal do complexo administrativo da Xunta de Galicia en Vigo, na escola infantil 0-3 do complexo administrativo da Xunta de Galicia en Vigo.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 27/03/2007

A Comunidade Autónoma de Galicia ten competencia exclusiva en materia de asistencia social, segundo o disposto no artigo 27.23º do seu Estatuto de autonomía.
A Lei 4/1993, do 14 de abril, de servizos sociais, inclúe, no seu artigo 5.3º, como unha das áreas de actuación, os servizos sociais da familia, infancia e mocidade, séndolle atribuídas competencias neste sector á Vicepresidencia da Igualdade e do Benestar a través do Decreto 517/2005, do 6 de outubro.
Así mesmo, a Lei 3/1997, do 9 de xuño, galega da familia, da infancia e da adolescencia, establece no seu artigo 15 b) que a Xunta de Galicia promoverá os recursos destinados á atención á primeira infancia, procurando que dispoñan dos medios necesarios para o seu desenvolvemento integral.
Por outra banda, e dentro da política de fomento da acción social que está levando a cabo a Xunta de Galicia co seu persoal inclúese, entre outras, a atención ás necesidades derivadas da situación familiar. Tales necesidades, apreciadas pola Administración, foron, así mesmo, postas de manifesto en diversas ocasións polas organizacións sindicais con representación entre o citado colectivo.
Polo exposto e sendo consciente a Administración destas necesidades e co ánimo de facilitar na medida do posible a conciliación laboral, persoal e familiar das traballadoras e traballadores dos servizos centrais da Xunta e do complexo administrativo da Xunta en Vigo, a Vicepresidencia da Igualdade e do Benestar pon á disposición deste persoal en Galicia a escola infantil 0-3 de Vite de Santiago de Compostela e a escola infantil 0-3 do complexo administrativo da Xunta en Vigo, para a atención das/os súas/seus fillas/os de idades comprendidas entre os 0 e os 3 anos.
Por todo o exposto, en virtude das competencias que teño atribuídas,
DISPOÑO:
Artigo 1º.-Obxecto.
Esta orde ten por obxecto regular o procedemento de adxudicación de prazas para fillas/os do persoal dos servizos centrais da Xunta de Galicia na escola infantil 0-3 de Vite da cidade de Santiago de Compostela e para fillas/os do persoal do complexo administrativo da Xunta en Vigo na escola infantil 0-3 do complexo admi
nistrativo da Xunta en Vigo, dependentes da Vicepresidencia da Igualdade e do Benestar, tanto no relativo ás solicitudes de novo ingreso e de reserva de praza como á cobertura de vacantes que poidan producirse ao longo do curso 2007/2008.
Artigo 2º.-Requisitos.
Para a cobertura destas prazas establécense como requisitos:
-Ser filla/o do persoal dos servizos centrais da Xunta de Galicia ou estar acollida/o legalmente por algún deles ou ser filla/o do persoal do complexo administrativo da Xunta en Vigo ou estar acollida/o legalmente por algún deles.
-Ter como mínimo 3 meses de idade na data de ingreso e non ter cumpridos os 3 anos antes do 31 de decembro deste ano.
Artigo 3º.-Servizos.
3.1. Os servizos dos centros desagréganse en dúas opcións: asistencia con comedor e asistencia sen comedor. As/Os usuarias/os que opten polo servizo de asistencia sen comedor, ateranse aos horarios establecidos no centro para estes efectos.
A opción de servizos elixida farase constar nos impresos de solicitude de novo ingreso ou renovación da praza, e deberá manterse durante todo o curso salvo circunstancias sobrevidas, debidamente acreditadas, que xustifiquen a necesidade de modificación da opción elixida inicialmente.
3.2. A permanencia das/os nenas/os no centro será con carácter xeral dun máximo de 8 horas diarias, agás causas excepcionais e convenientemente xustificadas que valorara a comisión de baremación á que se refire o artigo 8º desta orde.
Artigo 4º.-Solicitudes.
As solicitudes, por parte das/os nais/pais ou representantes legais das/os nenas/os, presentaranse segundo os modelos normalizados recollidos nesta orde:
Anexo I - Reserva de praza.
Anexo II - Novo ingreso.
Os impresos de solicitude para a escola infantil de Vite facilitaranse no propio centro, na Secretaría Xeral da Igualdade, no rexistro da Consellería da Presidencia, Administracións Públicas e Xustiza e nos enderezos electrónicos (
http://vicepresidencia.xunta.es
) ou (http://www.galescolas.net).
Os impresos de solicitude para a escola infantil do complexo administrativo da Xunta en Vigo facilitaranse no propio centro, no Servizo de Igualdade da Delegación Provincial da Igualdade e do Benestar de Pontevedra en Vigo e nos enderezos electrónicos (
http://vicepresidencia.xunta.es
) ou (http://www.galescolas.net).
4.1. Reserva de praza.
As nais/pais ou representantes legais das/os nenas/os xa matriculadas/os no centro que desexen renovar praza neste, deberán cubrir o modelo oficial de reserva da praza recollido nesta orde -anexo I-, no que deberán figurar os ingresos económicos actualizados (última nómina e xustificación de ingresos segundo se establece no punto 2 deste artigo para o novo ingreso).
As variacións alegadas neste anexo serán cumpridamente xustificadas.
Non poderá renovar praza quen, no momento de formalizar a súa solicitude, manteña algunha mensualidade con falta de pagamento de calquera curso.
4.2. Novo ingreso.
A solicitude de novo ingreso formularase segundo o modelo oficial recollido nesta orde -anexo II-.
Xunto coa solicitude, achegaranse os seguintes documentos cotexados:
-Fotocopia do DNI da/o solicitante e, se é o caso, da/o representante legal.
-Fotocopia do libro de familia, no seu defecto outro documento que acredite oficialmente a situación familiar.
-Fotocopia da última nómina na que se acredite estar traballando nos servizos centrais da Xunta de Galicia ou no complexo administrativo da Xunta de Galicia en Vigo.
Xustificación de ingresos:
A presentación da solicitude comportará a autorización á Vicepresidencia da Igualdade e do Benestar para obter da Axencia Estatal de Administración Tributaria e da Consellería de Economía e Facenda os datos de carácter tributario necesarios para a determinación da renda da unidade familiar tal e como se establece no artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007. Para estes efectos, todos os membros con ingresos, que compoñen a unidade familiar, deberán asinar o anexo III desta orde.
Cando se produzan causas sobrevidas que afecten os recursos da unidade familiar, poderán presentar outros documentos que acrediten oficialmente a situación económica.
Considerarase unidade familiar, para estes efectos, a formada polas/os nais/pais e fillas/os menores de 18 anos, ou fillas/os maiores de 18 cunha minusvalía superior ao 33%. No caso de familias monoparentais incrementarase nun 0,8 o número real de membros da unidade familiar.
-No caso de nenos de integración, informe do correspondente equipo de valoración e orientación da Vicepresidencia da Igualdade e do Benestar no que se indique a necesidade de integración da/o nena/o, se é o caso. No suposto de que estas/es nenas/os superen o límite dos 3 anos idade, exixirase ditame conxunto da dirección do centro e do equipo de orientación específico, dependente da Inspección de Educación en cada delegación provincial da Consellería de Educación e Ordenación Universitaria.
-Certificación de minusvalía, se é o caso, unicamente no suposto de que non fose expedida pola Comunidade Autónoma de Galicia.
Artigo 5º.-Lugar e prazo de presentación de solicitudes.
5.1. O prazo de presentación das devanditas solicitudes será do 27 de marzo ao 9 de abril, ambos os dous incluídos.
5.2. As solicitudes de reserva de praza e novo ingreso (anexo I/anexo II) para a escola infantil 0-3 de Vite presentaranse no rexistro da Vicepresidencia da Igualdade e do Benestar, e as solicitudes para a escola infantil do complexo administrativo da Xunta de Galicia en Vigo (anexos I bis e II bis) presentaranse no rexistro do complexo administrativo da Xunta en Vigo, sen prexuízo do disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
5.3. Con carácter excepcional poderanse presentar solicitudes fóra do prazo establecido no punto 1 deste artigo nos seguintes casos:
a) Nacemento da/o nena/o con posterioridade ao prazo de presentación de solicitudes.
b) Cambio de concello de residencia da unidade familiar.
c) Outras circunstancias que motivadamente aprecie a Secretaría Xeral da Igualdade.
As solicitudes presentadas fóra de prazo deberán ir xunto coa xustificación acreditativa da circunstancia que a motiva. Así mesmo, estarán condicionadas á existencia de prazas dispoñibles para o grupo de idade da/o nena/o.
Artigo 6º.-Emenda.
No caso de que as solicitudes de reserva de praza ou novo ingreso non reúnan os requisitos exixidos, a Secretaría Xeral da Igualdade requirirá a/o interesada/o para que, nun prazo de dez días, corrixa os defectos detectados, con indicación de que, se así non se fixese, se terá por desistida a súa petición.
Artigo 7º.-Baremo de admisión.
Se a demanda supera a oferta de prazas, aplicaráselle a todas as solicitudes o baremo que a continuación se especifica:
Criterios económicos:
Renda per cápita mensual (RPC) da unidade familiar (nais/pais e fillas/os), referida ao IPREM (Indicador Público de Rendas de Efectos Múltiples) vixente:
-Inferior ao 50% do IPREM: 4 puntos.
Entre o 50% e o 75% do IPREM: 3 puntos.
Superior ao 75% e inferior ao 100% do IPREM: 2 puntos.
Igual ou superior ao 100% do IPREM: 1 punto.
Entenderase por RPC o resultado de dividir polo número de persoas que compoñen a unidade familiar (nais/pais e fillas/os) o cociente resultante de dividir por doce a suma dos ingresos totais da unidade familiar.
Para efectos desta orde, ten a consideración de ingresos a suma da parte xeral máis a parte especial da base impoñible previa á aplicación do mínimo persoal e familiar do imposto sobre a renda das persoas físicas.
Criterios familiares:
-Por ocupación laboral da nai: 1 punto.
-Por ocupación laboral do pai: 1 punto.
-Por familia numerosa: 2 puntos.
-Por familia monoparental: 2 puntos.
-Por ter 1 ou máis irmás/áns no centro ou ter nado a/o nena/o nun parto múltiple: 1 punto.
-Por ter formalizado un acollemento familiar: 1 punto.
-Outras circunstancias sociofamiliares susceptibles de valoración a xuízo da comisión de baremación: ata 3 puntos.
A selección das solicitudes efectuarase en función da puntuación acadada segundo o devandito baremo.
Para estes efectos todos os extremos alegados acreditaranse documentalmente.
No caso de obter igual puntuación daráselle prioridade á renda per cápita máis baixa, e trala aplicación deste criterio, terán preferencia as solicitudes de asistencia con servizo de comedor.
Na escola infantil do complexo administrativo da Xunta en Vigo adxudicaranse as prazas conforme a orde de prelación que segue:
1. Persoal da Xunta de Galicia con destino no complexo administrativo de Vigo.
2. Persoal da Xunta de Galicia con destino noutras dependencias da cidade de Vigo.
3. Persoal de servizos do complexo administrativo.
4. Calquera outra persoa que o solicite.
Artigo 8º.-Comisión de Baremación.
A Comisión de Baremación para a escola infantil 0-3 de Vite de Santiago de Compostela terá a seguinte composición:
-Presidente: subdirector xeral da Familia.
-Secretaria/o: xefa/e de Sección de Relacións Laborais, dependente da Subdirección Xeral de Réxime Xurídico e Relacións Laborais.
-Vogais:
2 técnicas/os da Secretaría Xeral da Igualdade.
1 funcionaria/o da Secretaría Xeral da Igualdade.
A directora ou director da escola infantil 0-3 de Vite de Santiago de Compostela.
1 representante sindical do persoal funcionario.
1 representante sindical do persoal laboral.
A Comisión de Baremación para a escola infantil 0-3 do complexo administrativo da Xunta en Vigo:
-Presidente: secretaria/o provincial.
-Secretaria/o: xefa/e do Servizo de Igualdade.
-Vogais:
1 técnica/o do Servizo de Igualdade.
1 funcionaria/o do Servizo de Igualdade.
A directora ou director da escola infantil 0-3 do complexo administrativo da Xunta en Vigo.
1 representante da Xunta de Persoal.
Artigo 9º.-Relación provisional de admitidas/os.
9.1. A comisión fará pública a relación provisional, coa puntuación obtida por cada un dos solicitantes, a última semana de abril. Esta relación exporase nos servizos centrais da Vicepresidencia da Igualdade e do Benestar e da Consellería da Presidencia, Administracións Públicas e Xustiza, no Servizo de Igualdade do
complexo administrativo da Xunta en Vigo, nos centros e nas páxinas web: (
http://vicepresidencia.xunta.es
) ou (http://www.galescolas.net).
9.2. Os solicitantes que o desexen poderán efectuar as reclamacións, debidamente documentadas, que coiden oportunas no prazo de dez días contados desde a data de publicación da relación provisional.
Artigo 10º.-Relación definitiva de admitidas/os.
10.1. Unha vez examinadas e resoltas as posibles reclamacións, por resolución da Secretaría Xeral da Igualdade, procederase á publicación da relación definitiva de admitidas/os e da lista de espera coa puntuación obtida en cada caso, a última semana de maio. Tales relacións exporanse nos taboleiros de anuncios da Vicepresidencia da Igualdade e do Benestar nos servizos centrais e no complexo administrativo da Xunta en Vigo e na Consellería de Presidencia, Administracións Públicas e Xustiza, nos propios centros e nas páxinas web: (
http://vicepresidencia.xunta.es
) ou (http://www.galescolas.net).
A comisión elaborará a proposta de selección e determinará a tarifa ou as exencións aplicables en cada caso, sempre de acordo coas tarifas en vigor segundo o disposto no artigo 13º.
10.2. As resolucións recaídas deberánselles notificar as/aos solicitantes admitidas/os. Estas/es disporán dun prazo de dez días para confirmar a súa praza e achegar a documentación complementaria segundo o disposto no artigo 11º.
Contra estas resolucións, que non esgotan a vía administrativa, caberá interpoñer recurso de alzada ante o vicepresidente da Igualdade e do Benestar, no prazo dun mes contado a partir do día seguinte ao da notificación da resolución.
10.3. Con carácter xeral o prazo máximo para resolver o procedemento previsto nesta convocatoria será de 5 meses contados a partir do día seguinte ao da publicación desta orde. Transcorrido o dito prazo sen recaer resolución expresa, as solicitudes teranse por desestimadas.
Artigo 11º.-Documentación complementaria.
As/os interesadas/os terán que presentar dentro dos dez días naturais seguintes ao da notificación da admisión, certificado médico da nena ou neno e o impreso de matrícula que se facilitará no propio centro debidamente cuberto, para confirmar a súa praza.
Se non se presentase a devandita documentación no prazo sinalado, terase por decaída a solicitude da praza.
Artigo 12º.-Lista de espera.
12.1. A lista de espera estará constituída polas solicitudes de praza correctamente formuladas que non acaden a puntuación necesaria para obter praza, ordenadas segundo a puntuación obtida.
12.2. As baixas producidas ao longo do curso escolar cubriranse coas solicitudes que quedasen en lista de espera en cada grupo de idade, por rigorosa orde de puntuación.
12.3. As solicitudes que, por circunstancias sobrevidas debidamente xustificadas, recollidas no artigo 5.3, non se presentaran nos prazos fixados nesta convoca
toria, serán tramitadas e baremadas para a súa inclusión na lista de espera, ocupando o lugar que lles correspondería segundo a puntuación obtida.
Artigo 13º.-Tarifas.
13.1. Para a determinación das tarifas aplicables procederase segundo o establecido na normativa vixente en materia de prezos públicos.
13.2. O pagamento de tarifas será mensual e deberanse aboar nos dez primeiros días de cada mes.
13.3. Todos os beneficiarios aboarán a contía de 11 mensualidades por curso salvo as excepcións recollidas na normativa reguladora destes centros.
Se por calquera motivo distinto ao período de vacacións anuais, o centro permanecese pechado durante un número superior a quince días hábiles consecutivos, non se aboará a tarifa que corresponda a este período.
13.4. A inasistencia do usuario durante un período determinado non supón redución ningunha nin exención da tarifa, mentres non se formalice a baixa correspondente.
Non obstante, e con carácter excepcional, aqueles usuarios que por motivos de saúde deixen de asistir ao centro temporalmente estarán exentos de aboar a cota mensual desde o primeiro día do segundo mes natural seguinte á data de comezo do período de ausencia. Esta suspensión temporal durará ata o día primeiro do mes natural no que a/o usuaria/o se reincorpore. Non obstante se a reincorporación se produce con posterioridade ao día 15 do mes, a cota correspondente ao dito mes reducirase nun 50%. Nestes casos a solicitude de exención da tarifa durante o período que corresponda, xunto coa acreditación documental da circunstancia que a motiva, deberá presentarse perante a Secretaría Xeral da Igualdade se se trata da escola infantil 0-3 de Vite de Santiago de Compostela na Delegación Provincial da Igualdade e do Benestar de Pontevedra en Vigo no caso da escola infantil 0-3 do complexo administrativo da Xunta de Galicia.
13.5. Ao longo do curso poderase proceder á revisión da tarifa fixada inicialmente, cando concorran e se xustifiquen variacións socioeconómicas na unidade familiar referidas aos seguintes casos:
a) Modificación das variables que determinan os descontos recollidos na normativa vixente en materia de prezos públicos.
b) Variacións nos seus ingresos, soamente se terán en conta as variacións de ingresos cando supoñan unha diminución ou incremento de máis do 20% no cómputo anual fronte aos ingresos declarados na solicitude de praza.
Neste senso, a/o beneficiaria/o queda obrigada/o a comunicar calquera variación que se produza ao respecto.
A modificación da tarifa, se é o caso, será resolta pola Secretaría Xeral da Igualdade para a escola infantil 0-3 de Vite de Santiago de Compostela e pola/o delegada/o provincial no caso da escola infantil 0-3 do com
plexo administrativo da Xunta de Galicia en Vigo e aplicarase a partir do primeiro día do mes natural seguinte ao da data da correspondente resolución.
Artigo 14º.-Baixas.
Causarase baixa no centro por algunha das circunstancias seguintes:
1. Por cumprimento da idade máxima regulamentaria de permanencia no centro.
2. Por solicitude das/os nais/pais ou representantes legais.
3. Por perda da condición de traballadora ou traballador da Xunta de Galicia.
4. Por comprobación de falsidade nos documentos ou datos achegados.
5. Por incompatibilidade ou inadaptación absoluta da/o nena/o para permanecer no centro.
6. Por falta de asistencia continuada durante quince días sen causa xustificada.
7. Por impago da cota establecida durante dous meses consecutivos ou tres alternos, calquera que sexa o curso escolar ao que se refire a débeda.
As baixas na escola infantil 0-3 de Vite de Santiago de Compostela serán resoltas pola Secretaría Xeral da Igualdade unha vez oídas/os a dirección do centro e mais a/o interesada/o, agás a reflectida no punto 2.
As baixas na escola infantil 0-3 do complexo administrativo da Xunta de Galicia en Vigo serán resoltas pola/o delegada/o provincial unha vez oídas/os a dirección do centro e mais a/o interesada/o, agás a reflectida no punto 2. As baixas motivadas polo establecido no punto 5 serán resoltas pola Secretaría Xeral da Igualdade, por proposta da/o delegada/o provincial, unha vez oída a dirección do centro.
As baixas producidas ao longo do curso escolar por calquera dos motivos anteriormente expostos cubriranse coas solicitudes que quedasen en lista de espera en cada grupo de idade, por rigorosa orde de puntuación.
Disposición adicional
Primeira.-Considérase persoal dos servizos centrais da Xunta de Galicia ao persoal da Xunta de Galicia que ten destino na Presidencia, na Vicepresidencia, nas consellerías e nos organismos autónomos de carácter administrativo con sede en Santiago de Compostela.
Disposicións derradeiras
Primeira.-Facúltase a secretaria xeral da Igualdade para que dite, no ámbito das súas competencias, as resolucións necesarias para o desenvolvemento e cumprimento desta orde.
Segunda.-Esta orde entrará en vigor o día da súa publicación no Diario Oficial de Galicia.
Santiago de Compostela, 20 de marzo de 2007.
Anxo Manuel Quintana González
Vicepresidente da Igualdade e do Benestar